ДЕЛЕГИРАН РЕГЛАМЕНТ (ЕС) № 154/2013 НА КОМИСИЯТА
от 18 декември 2012 година
за изменение на приложение II към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 207 от него,
като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 5, параграф 3 от него,
като има предвид, че:
(1)
В член 4 от Регламент (ЕС) № 978/2012 (Регламентът относно ОСП) се определят критериите за предоставяне на тарифни преференции по общия режим на Общата схема от преференции (ОСП). В съответствие с тях държава, класифицирана от Световната банка като държава с висок доход или държава с по-висок среден доход през три последователни години, следва да не ползва такива преференции.
(2)
Списъкът на държавите - бенефициери по общия режим на ОСП, е установен в приложение II към Регламента относно ОСП.
(3)
Комисията е упълномощена да приема делегиран акт в съответствие с член 290 от ДФЕС, за да прави преглед на приложение II до 1 януари всяка година след влизането в сила на Регламента относно ОСП, както е предвидено в член 5, параграф 2 от него.
(4)
Азербайджанската република и Ислямска република Иран са били класифицирани от Световната банка като държави с по-висок среден доход през 2010 г., 2011 г. и 2012 г.
(5)
Азербайджанската република и Ислямска република Иран следва да бъдат изключени от списъка на държавите - бенефициери по общия режим на ОСП, и приложение II към Регламента относно ОСП следва да бъде съответно изменено,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕС) № 978/2012 се заменя с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага, считано от една година след датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 18 декември 2012 година.